CELEX: 62015TN0082
Language: el
Date: 2015-02-20 00:00:00
Title: Υπόθεση T-82/15: Προσφυγή της 20ής Φεβρουαρίου 2015 — InAccess Networks Integrated Systems κατά Επιτροπής

11.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/28
            
         Προσφυγή της 20ής Φεβρουαρίου 2015 — InAccess Networks Integrated Systems κατά Επιτροπής
   (Υπόθεση T-82/15)
   (2015/C 155/34)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: InAccess Networks Integrated Systems — Applications Services for Telecommunication and Related Equipment Commercial and Industrial Co. SA (Αμαρούσιο, Ελλάδα) (εκπρόσωποι: J. Grayston, Solicitor, P. Gjørtler και G. Pandey, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τις ακόλουθες πράξεις, εφόσον κριθεί ότι οι πράξεις αυτές παράγουν έννομα αποτελέσματα και εφόσον με τις πράξεις αυτές απορρίπτονται οι αξιώσεις της προσφεύγουσας βάσει της συμβάσεως επιδοτήσεως με αριθμό έργου 216837 ATRACO, η οποία έχει συναφθεί στο πλαίσιο του Έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης (2007-2013) (2007-2013), και υποχρεώνουν την προσφεύγουσα να επιστρέψει τα ποσά που έχει εσπράξει και να καταβάλει κατ’ αποκοπήν αποζημιώσεις:
               
                           —
                        
                        
                           απόφαση της Επιτροπής, η οποία περιλαμβάνεται στο έγγραφο της 11ης Δεκεμβρίου 2014 με αριθμό πρωτοκόλλου ARES (2014) 4162021·
                        
                     
                           —
                        
                        
                           απόφαση της Επιτροπής η οποία περιλαμβάνεται στο χρεωστικό σημείωμα της 23ης Οκτωβρίου 2012 με αριθμό πρωτοκόλλου ARES (2012) 1248814·
                        
                     
                           —
                        
                        
                           απόφαση της Επιτροπής, η οποία περιλαμβάνεται στο έγγραφο 7ης Δεκεμβρίου 2012 χωρίς αριθμό πρωτοκόλλου.
                        
                     
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τέσσερις λόγους.
   
               1.
            
            
               Με τον πρώτο λόγο, προβάλλεται παραβίαση του άρθρου 41.1-2 του Χάρτη των Θεμελιωδών Δικαιωμάτων της Ευρωπαϊκής Ένωσης και του δικαιώματος ακροάσεως.
               Η προσφεύγουσα υποστηρίζει ότι η Επιτροπή έχει αναγνωρίσει ότι, στο πλαίσιο της πρώτης διαδικασίας ελέγχου, προσβλήθηκε το δικαίωμά της ακροάσεως και ότι, για τον λόγο αυτό, η Επιτροπή αποφάσισε να κινήσει εκ νέου την υπόθεση.
            
         
               2.
            
            
               Με τον δεύτερο λόγο προβάλλεται παραβίαση του άρθρου 41.1 του Χάρτη των Θεμελιωδών Δικαιωμάτων της Ευρωπαϊκής Ένωσης και προσβολή της δικαιολογημένης εμπιστοσύνης της προσφεύγουσας.
               Η προσφεύγουσα υποστηρίζει ότι η απόφαση περί διενέργειας νέου ελέγχου της δημιούργησε την εύλογη προσδοκία ότι τυχόν νέα απόφαση θα στηριχθεί σε περιστατικά σχετιζόμενα με την ουσία του ελέγχου, και όχι με διαδικαστικούς κανόνες οι οποίοι θα ίσχυαν όσον αφορά την προσκόμιση εγγράφων στο πλαίσιο της πρώτης διαδικασίας ελέγχου.
            
         
               3.
            
            
               Με τον τρίτο λόγο προβάλλεται παραβίαση του άρθρου 41.2.c του Χάρτη των Θεμελιωδών Δικαιωμάτων της Ευρωπαϊκής Ένωσης, λόγω ανεπαρκούς αιτιολογίας.
               Η προσφεύγουσα προβάλλει ότι η αιτιολογία που παραθέτει η Επιτροπή στην απόφαση περί επανελέγχου είναι ανεπαρκής, διότι αφορά δύο μόνον αμφισβητούμενα ζητήματα, το δε ζήτημα της ανεπάρκειας των προσκομισθέντων εγγράφων θίγεται μόνον ακροθιγώς.
            
         
               4.
            
            
               Ο τέταρτος λόγος σχετίζεται με πρόδηλη πλάνη εκτιμήσεως.
               Τέλος, η προσφεύγουσα προβάλλει ότι, ελλείψει εγγράφων σχετικά με την έκβαση της διαδικασίας επανελέγχου και δεδομένου ότι η προσφεύγουσα δεν είχε τη δυνατότητα να προβάλει την άποψή της πριν την έκδοση της σχετικής αποφάσεως, η απόφαση της Επιτροπής κατόπιν του επανελέγχου και, συνεπώς, η αρχική απόφαση είναι απόρροια πρόδηλης πλάνης εκτιμήσεως και έχουν εκδοθεί κατόπιν προσβολής του δικαιώματος ακροάσεως της προσφεύγουσας.